Međunarodni miting Združena atletika

Maturanti usmjerenja medicinska sestra opće njege/medicinski tehničar opće njege s nastavnicom Anjom Dević sudjelovali su na Međunarodnom mitingu Združena atletika koji se održao na Sportsko-rekreacijskom centru Uljanik Veruda.

U cilju integracije osoba s intelektualnim teškoćama u razvoju počeo se razvijati program združenog sporta, dovodeći sportaše s i bez teškoća u jednu ekipu. Osnovni koncept je da sportaši zajedno treniraju, natječu se, druže, razvijaju prijateljstva i međusobno razumijevanje. Treću godinu za redom Škola za odgoj i obrazovanje Pula u suradnji sa Specijalnom olimpijadom Hrvatske organizirala je natjecanje u združenoj atletici.

Sudjelovalo je 17 ekipa: 68 atletičara i 27 natjecatelja partnera članova Atletskog kluba Istra, 31 trener i voditelj, a natjecali su se u trčanju na 100, 200, 400 m i štafeti 4x100 m.

Na dan kvalifikacija 7. 5. 2018. godine maturanti su pomagali u prihvatu natjecatelja na cilju i vođenju do trenera i ostatka ekipe, a na večernjem druženju u Hotelu Pula bili su zaduženi za animaciju natjecatelja. Na dan samog natjecanja 8. 5. 2018. godine uz prihvaćanje natjecatelja na cilju sudjelovali su i u podjeli medalja i komunikaciji između voditelja i sudaca.

Nakon prekrasnog druženja s mladima iz Slovenije, Bosne i Hercegovine i Hrvatske, naši su učenici bogatiji novim znanjima i iskustvom.